ไฟแนนซ์ทูเดย์
นายแบงก์นั่งหัวเราะเอิ๊กอ๊าก ที่แบงก์รัฐเจอเก็บค่าธรรมเนียมเงินฝากเข้ากองทุนฯ 0.47%
15 ก.พ. 2555

นายแบงก์นั่งหัวเราะเอิ๊กอ๊าก ที่แบงก์รัฐเจอเก็บค่าธรรมเนียมเงินฝากเข้ากองทุนฯ 0.47% 
เหมือนกัน หลังจากที่เจ็บใจมานาน เพราะแบงก์รัฐระดมเงินฝากขึ้นดอกเบี้ยระห่ำ ดึงเงินฝากเข้าไปเพราะต้องเอาเงินไปใช้ปล่อยกู้ประชานิยมของรัฐบาล ลากดอกเบี้ยในตลาดเงินให้สูงขึ้นไปด้วย
พอมาเจอจ่ายค่าธรรมเนียมเข้าไป ประสิทธิภาพเป็นคำแรกที่แบงก์รัฐจะต้องกลับมาดูว่าทำงานกันเป็นอย่างไร ไม่อย่างนั้นก็จะกำไรหด แต่อย่าได้แคร์ กำไรลดก็ลดส่งเงินกำไรเข้าคลัง พนักงานแบงก์รัฐแค่ซวย โบนัสที่เคยได้กันหลายเดือนก็อาจจะลดลงบ้าง ทุนหายกำไรหดก็ขอเงินงบประมาณจากคลังมาเพิ่มทุน 
บริหารง่ายจริงๆ มิน่านักการเมืองถึงจ้องจะเอาคนของตัวเองเข้ามานั่งเป็นบอร์ด เป็นเอ็มดีกันทุกยุคทุกสมัย 
สถาบันพลังงานเพื่ออุตสาหกรรม สภาอุตสาหกรรมแห่งประเทศไทย มอบรางวัลธนาคารผู้สนับสนุนโครงการด้านการประหยัดพลังงานยอดเยี่ยมกับธนาคารกสิกรไทย ในฐานะที่ธนาคารออกสินเชื่อพิเศษที่สนับสนุนโครงการด้านการอนุรักษ์และประหยัดพลังงานเพื่อการพัฒนาอย่างยั่งยืน 
มิเสียแรงที่ซีอีโอแบงก์ บัณฑูร ล่ำซำ ลงทุนมาเป็นนายแบบโฆษณาหลอดผอมประหยัดไฟที่แบงก์กสิกรไทยใช้ในสำนักงานทุกแห่งเพื่อช่วยลดโลกร้อน แถมประหยัดเงินอีกด้วย
บริษัท บัตรกรุงศรีอยุธยา จับมือคริสปีครีมจัดรายการพิเศษฉลองเดือนแห่งความรัก มอบให้แก่ลูกค้าผู้ถือบัตรเครดิตกรุงศรีทุกประเภท บัตรเครดิตโฮมโปร วีซ่า และบัตรเครดิตเอไอเอ เพียงซื้อโดนัตคริสปีครีม 2 โหล จะได้รับสิทธิแถม 6 ชิ้น ฟรี ที่สาขาสยามพารากอน สาขาเซ็นทรัลลาดพร้าว และสาขาเซ็นทรัลแกรนด์พระราม 9 เริ่มตั้งแต่วันนี้29 ก.พ.นี้
เดือน พ.ย.นี้ จับตาการหมดวาระของ อภิศักดิ์ ตันติวรวงศ์ กรรมการผู้จัดการแบงก์กรุงไทย ที่ฝ่ายการเมืองนั่งรอเวลาจะส่งคนเข้าไปเสียบ อย่าลืมว่าอาถรรพ์เก้าอี้เอ็มดีแบงก์นี้จะรอดโดนฟ้องร้องแบบคนเว้นคน อภิศักดิ์ จะไปอย่างใสสะอาด คนถัดไปก็ระวังไว้นะคะ